‘কোনও রাজনৈতিক মন্তব্য করা যাবে না’, সূর্যকে জানাল ICC

ওয়েব ডেস্ক : গত ১৪ সেপ্টেম্বর খেলার মাঠে রাজনৈতিক মন্তব্য করেছেন সূর্যকুমার যাদব (Suryakumar Yadav)। এমনই অভিযোগ করেছিল পাকিস্তান ক্রিকেট বোর্ড (PCB)। তার প্রেক্ষিতে ভারত অধিনায়ককে শুনানিতে ডেকেছিল আন্তর্জাতিক ক্রিকেট নিয়ামক সংস্থা বা আইসিসি (ICC)। পাকিস্তান আশা করেছিল সূর্যকুমারের শাস্তি হবে। তবে তেমন কিছুই হল না। বরং আন্তর্জাতিক মঞ্চে রাজনৈতিক মন্তব্য না করার জন্য ভারত অধিনায়ককে সতর্ক করা হয়েছে বলে সূত্রের খবর।

এশিয়া কাপে ১৪ সেপ্টেম্বরের ম্যাচের পর প্রেজেন্টেশনের সময় সূর্যকুমার (Suryakumar Yadav) বলেছিলেন, ‘পহেলগাম হামলায় নিহতদের পাশে আছি। ভারতীয় সেনার বীররত্বকে সম্মান জানাই। এই জয় তাঁদেরকেই উৎসর্গ করছি’। এর পরে তিনি জানিয়েছিলেন, সরকার ও বিসিসিআই থেকে নির্দেশ আসার কারণে ভারতীয় ক্রিকেটাররা হাত মেলাননি পাক ক্রিকেটারদের সঙ্গে। এ সব নিয়ে ভারতের বিরুদ্ধে খেলায় রাজনৈতিক রং লাগানোর চেষ্টার অভিযোগ তুলেছিল পিসিবি।

আরও খবর : শ্রীলঙ্কার বিরুদ্ধে নিয়মরক্ষার ম্যাচে ভারতীয় দলে একাধিক পরিবর্তন!

এ নিয়ে ম্যাচ রেফারি রিচি রিচার্ডশন জানিয়েছিলেন, ভারতীয় ম্যানেজমেন্টকে এ বিষয়ে দু’টো ইমেল পাঠানো হয়েছে। সেখানে পাকিস্তানের তোলা দু’টি অভিযোগও জানানো হয়েছে। তিনি আরও জানিয়েছিলেন, ম্যাচ শেষে সূর্যকুমারের (Suryakumar Yadav) মন্তব্য খেলার ভাবমূর্তি ক্ষুণ্ণ করেছে। তাই সমস্ত বিষয় পর্যালোচনা করে সূর্যকুমার যাদবকে তলব করার সিদ্ধান্তে পৌঁছেছি। সেই মতো রিচি রিচার্ডসনের তাঁকে ডাকেন। সূত্রের খবর, তিনি সূর্যকুমারকে ভবিষ্যতে রাজনৈতিক মন্তব্য না করার কথা বলেছেন। তবে এ নিয়ে এখনও চূড়ান্ত রিপোর্ট দেননি রিচার্ডশন। তবে মনে করা হচ্ছে, ভারতীয় অধিনায়ককে অর্থিক জরিমানাও করা হতে পারে।

অন্যদিকে, সুপার ফোরের ম্যাচে বিতর্কিত সেলিব্রেশন করতে দেখা গিয়েছিল পাক ক্রিকেটার সাহিবজাদা ফারহানকে। এর পাশাপাশি হ্যারিশ রউফকেও পহেলগাম প্রসঙ্গ টেনে ভারতীয় সমর্থকদের উদ্দেশে বাজে আচরণ করতে দেখা গিয়েছিল। তা নিয়ে আইসিসিতে (ICC) আনুষ্ঠানিকভাবে অভিযোগ করেছে বিসিসিআই (BCCI)। তবে তাঁদের বিরুদ্ধে এখনও পর্যন্ত আইসিসির তরফে কোনওরকম ব্যবস্থা নেওয়া হয়নি।