পাক বোর্ডের অপদার্থতা দিনের আলোর মতো স্পষ্ট

ওয়েব ডেস্ক: আইসিসি চ্যাম্পিয়ন্স ট্রফির (ICC Champions Trophy) আরও একটি গুরুত্বপূর্ণ ম্যাচ বৃষ্টিতে ভেস্তে গেল। আরও একবার পাকিস্তান ক্রিকেট বোর্ডের (PCB) অব্যবস্থা, অপদার্থতা দিনের আলোর মতো স্পষ্ট হল। আইসিসি-র (ICC) থেকে টুর্নামেন্ট আয়োজনের জন্য বিপুল অর্থ পেয়েছে তারা। কিন্তু একটা মাঠ পুরো ঢাকার ব্যবস্থা করতে পারেনি পিসিবি।

এর আগের যে দুটি ম্যাচ বৃষ্টিতে ভেস্তে গিয়েছিল তা নিয়ে কিছু বলার নেই। কারণ বৃষ্টি হয়েছিল একটানা। মাঠ ঢাকা থাকলেও খেলা শুরু করা যেত না। কিন্তু আফগানিস্তান বনাম অস্ট্রেলিয়া (AFG vs AUS) ম্যাচে বৃষ্টি হয়েছে মাত্র আধঘণ্টা। বৃষ্টি থামার অনেকক্ষণ পর আম্পায়াররা মাঠ পরিদর্শনে গিয়ে দেখলেন আউটফিল্ডের বহু জায়গা ভিজে সপসপ করছে। বাধ্য হয়ে তাঁরা খেলা বাতিল ঘোষণা করে দেন।

আরও পড়ুন: আজ ইংল্যান্ডের হাতে আফগানিস্তানের সেমিফাইনাল ভাগ্য!

ফলে আবারও প্রশ্ন উঠবে— গদ্দাফি স্টেডিয়ামের (Gaddafi Stadium) মাঠ কেন পুরোটা ঢাকার ব্যবস্থা নেই? যদি মাঠ ঢাকার ব্যবস্থা না থাকে তাহলে মাঠের নিকাশি ব্যবস্থা কেন যথাযথ মানের হল না? পিসিবি কি আইসিসি-র অর্থ নয়ছয় করল? এরপরে কি পাকিস্তানকে (Pakistan) আইসিসি ইভেন্ট আয়োজনের দায়িত্ব দেওয়া উচিত?

শুক্রবার যখন খেলা বন্ধ হয় তখন ১২.১ বলে ১০৯ রান করে ফেলেছে অস্ট্রেলিয়া। জেতার সম্ভাবনা তাদেরই বেশি। কিন্তু আফগানিস্তানের হাতে ভালো মানের স্পিনার ছিল যাঁরা ম্যাচের রং পাল্টে দিতে পারতেন। তারকা স্পিনার রশিদ খান তখনও বলই করেননি। কাজেই স্টিভ স্মিথরাই জিতবেন তার ১০০ শতাংশ গ্যারান্টি ছিল না। পিসিবির অপদার্থতার মাশুল গুনেছে আফগানিস্তান একথায় কোনও ভুল নেই।