ভেস্তে গেল অস্ট্রেলিয়া-দঃ আফ্রিকা ম্যাচ, কাঠগড়ায় পিসিবি

ওয়েব ডেস্ক: বৃষ্টির জেরে ভেস্তে গেল আইসিসি চ্যাম্পিয়ন্স ট্রফির (ICC Champions Trophy 2025) অস্ট্রেলিয়া বনাম দক্ষিণ আফ্রিকা (AUS vs SA) ম্যাচ। প্রকৃতির খেয়ালের উপর কারও নিয়ন্ত্রণ নেই ঠিকই, তবে প্রবল নিন্দার মুখে পড়েছে টুর্নামেন্টের আয়োজক সংস্থা পাকিস্তান ক্রিকেট বোর্ড (PCB)। কারণ রাওয়ালপিন্ডির (Rawalpindi) মাঠ পুরোটা ঢাকার ব্যবস্থা করা হয়নি, আবৃত ছিল শুধুমাত্র পিচের দুই পাশ এবং বোলিং রান আপের এলাকা।

গোটা মাঠ ঢাকা থাকলেও ম্যাচ শুরু করা যেত এমন নয়। কারণ আম্পায়াররা যখন ম্যাচ বাতিলের ঘোষণা করলেন তখনও পুরোদমে বর্ষণ চলছে। কিন্তু প্রাক্তন ভারতীয় ক্রিকেটার মহম্মদ কাইফ (Mohammad Kaif) পিসিবি-র কড়া সমালোচনা করেছেন। বিকেল পাঁচটা বাজতে ১০ মিনিটের সময় সোশ্যাল মিডিয়ায় তিনি লেখেন, রাওয়ালপিন্ডির মাঠ পুরোটা ঢাকা নেই এটা লজ্জার ব্যাপার। অস্ট্রেলিয়া বনাম দক্ষিণ আফ্রিকা, এমন একটা গুরুত্বপূর্ণ ম্যাচ হয়তো নর্দমায় ভেসে যাবে কারণ এই ব্যাপারটা কেউ খেয়াল রাখেনি। আয়োজকরা কি আইসিসি-র (ICC) অর্থ সঠিকভাবে খরচ করেছে?

It’s a shame that the Rawalpindi ground isn’t fully covered. Such an important match – SA vs Aus – might go down the drain because no one addressed this issue. Was the ICC money utilised wisely by hosts? pic.twitter.com/nPwthd1fji

— Mohammad Kaif (@MohammadKaif) February 25, 2025

আরও পড়ুন: সেমিতে ভারত, নিউজিল্যান্ডের কাছে হেরে ছিটকে গেল বাংলাদেশ

এই ম্যাচ ভেস্তে যাওয়ার গ্রুপ বি-র হিসেব বেশ জটিল হয়ে গেল। অস্ট্রেলিয়া এবং দঃ আফ্রিকা দুই দলের পয়েন্ট হল তিন। এদিকে ইংল্যান্ড আর আফগানিস্তানের পয়েন্ট শূন্য। ইংল্যান্ড যদি বুধবার আফগানদের হারিয়ে দেয় তাহলে তাদের পয়েন্ট হবে দুই। সেক্ষেত্রে স্টিভ স্মিথ এবং টেম্বা বাভুমাদের গ্রুপের শেষ ম্যাচ হয়ে উঠবে মরণ-বাঁচন।

এ গ্রুপের হিসেব মিটে গিয়েছে। পাকিস্তান এবং বাংলাদেশ বিদায় নিয়েছে এবং সেমিফাইনালে উঠেছে ভারত ও নিউজিল্যান্ড। ২ মার্চ এই দলের মধ্যে খেলার পর জানা যাবে কারা গ্রুপ শীর্ষে থেকে নক আউটে উঠল। তবে তাতে বিশেষ পার্থক্য হওয়ার কথা নয়।